1 Petro 3 | Baiblo ɔ Ngɛ Intanɛti ɔ Nɔ | New World Translation\nYigbayihi kɛ hunomɛ (1-7)\nNyɛɛ nu he kɛ ha nyɛ sibi; hla tue mi jɔmi se blɔ (8-12)\nAmanehlu nɛ nyɛ maa na ngɛ dami he je (13-22)\nNyɛɛ pee klaalo kaa nyɛ maa fã nyɛ hɛ kɛ nɔ fɔmi ɔ he (15)\nBaptisimi kɛ he nile kpakpa (21)\n3 Jã nɔuu kɛ̃ nɛ nyɛ yigbayihi hu, nyɛɛ ba nyɛ he si kɛ ha nyɛ hunomɛ,* konɛ ke a ti ni komɛ bui munyu ɔ tue ɔ, kɛ gu a yi ɔmɛ a je mi bami nɔ ɔ, nine nɛ su a nɔ nɛ munyu tumi be mi, 2 akɛnɛ a naa nyɛ je mi bami nɛ e he tsɔ ɔ kɛ bumi nɛ mi kuɔ nɛ nyɛ jeɔ kpo ɔ he je. 3 Nyɛ ko ha nɛ nyɛ he dlami nɛ pee kpo nɔ nɔ́—yi gbɔmi kɛ sika tsu ní womi aloo tade nɛ ngɛ fɛu womi— 4 mohu ɔ, nyɛ ha nɛ e pee tsui mi nɔmlɔ nɛ a nɛ ɔ, ngɛ mumi nɛ ngɛ kpoo nɛ e he jɔ ɔ he dlami nɛ puɛ we ɔ mi, lɔ ɔ nɛ e he jua wa wawɛɛ ngɛ Mawu hɛ mi. 5 Ejakaa kikɛ nɛ ɔ ji bɔ nɛ yi klɔuklɔu ɔmɛ nɛ a hi si blema nɛ a ngɔ a hɛ kɛ fɔ Mawu nɔ ɔ dlaa a he, nɛ a ngɔ a he kɛ wo a hunomɛ a sisi, 6 kaa bɔ nɛ Sara bu Abraham tue nɛ e tsɛ lɛ ke nyɔmtsɛ ɔ. Nɛ nyɛ ba peeɔ e bimɛ ke ji kaa nyɛ yaa nɔ nɛ nyɛ peeɔ kpakpa nɛ nyɛ yi gbeye. 7 Jã nɔuu kɛ̃ nɛ nyɛ hunomɛ hu, nyɛɛ ya nɔ nɛ nyɛɛ kɛ mɛ nɛ hi si ngɛ nile mi.* Nyɛɛ hɛɛ yi ɔmɛ kɛ bumi kaa bɔ nɛ a hɛɛɔ buɛ nɛ he wɛ ɔ, ejakaa nyɛɛ kɛ mɛ tsuo ji wami ɔ he dloomi ɔ he gbosi ní yeli, konɛ a ko tsi nyɛ sɔlemihi blɔ. 8 Nyagbe ɔ, nyɛ tsuo nyɛɛ hɛɛ juɛmi kake,* nyɛɛ nu he kɛ ha nyɛ sibi, nyɛɛ suɔ nyɛ sibi a sane, nyɛ mi mi nɛ sã nyɛ ngɛ nyɛ sibi a he, nɛ nyɛɛ ba nyɛ he si. 9 Nyɛ ko ngɔ plaami kɛ to plaami nane mi, aloo jɛmi kɛ to jɛmi nane mi. Mohu ɔ, nyɛɛ ngɔ jɔɔmi kɛ to nane mi, ejakaa a tsɛ nyɛ kɛ ba blɔ nɛ ɔ nɔ, konɛ nyɛ ba ná jɔɔmi. 10 Ejakaa “nɔ fɛɛ nɔ nɛ e maa suɔ wami nɛ e maa na ligbi kpakpahi ɔ, e sa nɛ e bu e lilɛ he ngɛ nɔ́ yayami he, nɛ e bu e nya he ngɛ sisimi munyuhi a tumi he. 11 Ha nɛ e kpale kɛ je nɔ́ yayami he nɛ e pee nɔ́ kpakpa; ha nɛ e hla tue mi jɔmi se blɔ nɛ e di se. 12 Ejakaa Yehowa* hɛ ngmɛ ngɛ dali a he, nɛ e tue nuɔ a pɛɛ kpami nɛ mi wa a, se Yehowa* jeɔ e hɛ kɛ piɔ ni nɛmɛ nɛ a peeɔ ní yayamihi ɔ.” 13 Niinɛ, mɛnɔ lɛ e maa ye nyɛ awi ke nyɛ hɛ dɔɔ ngɛ nɔ́ kpakpa he? 14 Se ke e sa nɛ nyɛɛ na amanehlu ngɛ dami he je po ɔ, nyɛ ngɛ bua jɔmi. Se nyɛ ko ye níhi nɛ nihi yeɔ gbeye ɔ gbeye,* nɛ jã kɛ̃ nɛ nyɛ ko hao hulɔ. 15 Mohu ɔ, nyɛɛ tsu Kristo ɔ he kaa Nyɔmtsɛ ngɛ nyɛ tsui mi, nɛ be fɛɛ be ɔ, nyɛɛ pee klaalo kaa nyɛ maa fã nyɛ he ngɛ nɔ fɛɛ nɔ nɛ e biɔ nyɛ nɔ́ he je nɛ nyɛ ná hɛ kɛ nɔ fɔmi nɛ nyɛ ngɛ ɔ hɛ mi, se nyɛɛ pee jã kɛ he jɔmi kɛ bumi nɛ mi kuɔ. 16 Nyɛɛ ya nɔ nɛ nyɛɛ hɛɛ he nile kpakpa mi, konɛ nɔ́ fɛɛ nɔ́ mi nɛ a maa tu munyu kɛ si nyɛ ngɛ ɔ, nihi nɛ a tuɔ munyu kɛ siɔ nyɛ ɔ, zo nɛ gbe mɛ ngɛ nyɛ je mi bami kpakpa kaa Kristo se nyɛɛli ɔ he je. 17 Ejakaa e hi wawɛɛ kaa nyɛ maa na amanehlu ngɛ kpakpa nɛ nyɛ ngɛ pee ɔ he je ke Mawu suɔ nɛ e ngmɛ blɔ ɔ, pe nɛ nyɛ maa na amanehlu ngɛ yayami nɛ nyɛ ngɛ pee ɔ he je. 18 Ejakaa Kristo gbo si kake nyɔngloo ngɛ yayamihi a he je, dalɔ ɔ ngɛ nihi nɛ a dɛ ɔmɛ a nane mi, konɛ e nyɛɛ nyɛ hɛ mi kɛ ya Mawu ngɔ. A gbe lɛ ngɛ he lo mi, se a ha nɛ e ba wami mi ngɛ mumi mi. 19 Nɛ ngɛ si fɔfɔɛ nɛ ɔ mi ɔ, e ya nɛ e ya fiɛɛ kɛ tsɔɔ mumihi nɛ a wo mɛ tsu ɔ, 20 ni nɛmɛ nɛ be ko nɛ e be ɔ, a gbo tue benɛ Mawu to e tsui si nɛ e ngɛ mlɛe ngɛ Noa ligbi ɔ mi benɛ a ngɛ daka a kpɛe ɔ, nɛ́ a ngɔ nihi bɔɔ ko pɛ, nɛ ji susumahi* kpaanyɔ kɛ gu nyu ɔ mi slɔkee ɔ. 21 Amlɔ nɛ ɔ, baptisimi nɛ e kɛ enɛ ɔ sɔ ɔ ngɛ nyɛ hu nyɛ yi wami hee (pi he lo ɔ he mu jemi, se mohu e ji bimi nɛ a ngɛ Mawu bie konɛ e ha nɛ a ná he nile kpakpa), kɛ gu Yesu Kristo si tlemi ɔ nɔ. 22 E ngɛ Mawu hiɔ nɔ, ejakaa e ho hiɔwe ya, nɛ a ha nɛ hiɔwe bɔfohi kɛ blɔ nyahi kɛ he wamihi ngɔ a he kɛ wo e sisi.\n^ Hela, “nyɛɛ ngɔ nyɛ he kɛ wo nyɛ hunomɛ a sisi.”\n^ Aloo “hi a he susue; hi mɛ sisi nue.”\n^ Aloo “nyɛ susumi nɛ kɔ.”\n^ E ma nyɛ maa pee kaa “nyɛ ko ye gbeye ngɛ nyɛ he gbeye nɛ a ngɛ woe ɔ he je.”\n^ Aloo “nihi.”